ทหารไทยประกาศจ่ายเงินปันผลครั้งแรกในรอบ14ปี
ทหารไทย ประกาศจ่ายเงินปันผลครั้งแรกในรอบ 14 ปี หลังเกิดวิกฤตเศรษฐกิจปี 2540&nbsp; เตรียมขออนุมัติจากที่ประชุม 8 เมษ.ย.นี้
24 ก.พ. 2554

ทหารไทย ประกาศจ่ายเงินปันผลครั้งแรกในรอบ 14 ปี หลังเกิดวิกฤตเศรษฐกิจปี 2540  เตรียมขออนุมัติจากที่ประชุม 8 เมษ.ย.นี้
นายบุญทักษ์ หวังเจริญ  ประธานเจ้าหน้าที่บริหาร  TMB   กล่าวว่า  ในงวดการดำเนินงานปี 2553 ธนาคารและบริษัทย่อยมีกำไรสุทธิ 3,202 ล้านบาท หรือเพิ่มขึ้น 64.6% จากปีก่อนหน้า เทียบเท่ากับกำไรสุทธิต่อหุ้น 0.06 บาท และในไตรมาสที่ 2/2553 ธนาคารยังได้ดำเนินการปรับปรุงทางบัญชีเพื่อล้างขาดทุนสะสมให้เสร็จสิ้นลง นับเป็นการเปิดโอกาสให้ธนาคารพิจารณาที่จะจ่ายเงินปันผลได้  ในการประชุมคณะกรรมการธนาคารในวันนี้ ที่ประชุมจึงได้มีมติเห็นชอบกับแผนการจ่ายเงินปันผลให้แก่ผู้ถือหุ้นในอัตรา 0.015 บาท ต่อหุ้น และจะมีการนำรายละเอียดเสนอขออนุมัติจากที่ประชุมใหญ่สามัญผู้ถือหุ้นประจำปี 2553 ในวันที่ 8 เมษายน นี้ ซึ่งจะถือเป็นการจ่ายเงินปันผลของธนาคารเป็นครั้งแรกนับตั้งแต่เกิดวิกฤตเศรษฐกิจในปี 2540
ทั้งนี้ วันที่ 20 เมษายน 2554 จะเป็นวันกำหนดรายชื่อผู้ถือหุ้นที่มีสิทธิจะได้รับเงินปันผล (Record Date) และวันที่ 21 เมษายน 2554 เป็นวันปิดสมุดทะเบียนเพื่อรวบรวมรายชื่อผู้ถือหุ้น โดยจะมีการจ่ายเงินปันผลในวันที่ 4 พฤษภาคม 2554
ธนาคารมีทุนจดทะเบียนชำระแล้ว 41,352 ล้านบาท จำนวนหุ้นสามัญจดทะเบียน 43,529 ล้านหุ้น ในราคาพาร์หุ้นละ 0.95 บาท มีจำนวนผู้ถือหุ้นรวม ประมาณ 65,000 ราย ซึ่งในจำนวนนี้ เป็นผู้ถือหุ้นรายย่อยประมาณ 56,000 ราย    ผู้ถือหุ้นหลักของธนาคารประกอบด้วยกระทรวงการคลัง และไอเอ็นจี
ณ วันที่ 31 ธันวาคม 2553 ธนาคารและบริษัทย่อยมีสินทรัพย์สุทธิ 589,592 ล้านบาท  และดำรงฐานะเงินกองทุนตามเกณฑ์ Basel II ที่ 16.6%โดยสูงกว่าเกณฑ์ธนาคารแห่งประเทศไทยที่กำหนดให้ธนาคารพาณิชย์ดำรงอัตราส่วนเงินกองทุนต่อสินทรัพย์เสี่ยงไม่ต่ำกว่า 8.5%
ตั้งแต่ปี 2552 เป็นต้นมา ธนาคารได้มุ่งดำเนินการเพื่อให้ TMB เป็นธนาคารไทยชั้นนำ มาตรฐานระดับโลก และได้ปฏิบัติตามแผนกลยุทธ์ 3 ขั้นตอน อันประกอบด้วย การวางรากฐานที่แข็งแกร่ง  การเติบโตอย่างมีคุณภาพ และ การเป็นผู้นำตลาด  เพื่อก้าวไปสู่เป้าหมายที่กำหนดไว้